b"\n_START_ARTICLE_\nSara Peris Calvet\n_START_SECTION_\nBiografia\n_START_PARAGRAPH_\nSara Peris Calvet fou presidenta de les dones carlistes valencianes, anomenades \xe2\x80\x9cMargarites\xe2\x80\x9d, en els anys de la immediata postguerra. Partid\xc3\xa0ria del carlisme majoritari de Don Javier i Fal Conde, estava conseg\xc3\xbcentment enfrontada a la pol\xc3\xadtica pronazi del r\xc3\xa8gim, i al Decret d\xe2\x80\x99Unificaci\xc3\xb3 franquista, i per tant,era tamb\xc3\xa9 contr\xc3\xa0ria al col\xc2\xb7laboracionisme del bar\xc3\xb3 de C\xc3\xa0rcer. Va mantenir una intensa activitat, a pesar de les dif\xc3\xadcils circumst\xc3\xa0ncies, a favor de la causa carlista d'aquells anys, per la qual cosa va ser represaliada en diverses ocasions. Va ser detinguda a principis del 1940 per ordre del governador civil de Val\xc3\xa8ncia, el coronel Javier Planes de Tovar, de resultes d'uns enfrontaments amb la for\xc3\xa7a p\xc3\xbablica en una nodrida manifestaci\xc3\xb3 carlista que es va formar per a acompanyar les restes d'uns carlins valencians morts durant la Guerra Civil._NEWLINE_Al costat de la secret\xc3\xa0ria de les \xe2\x80\x9cMargarites\xe2\x80\x9d valencianes, Pilar Sendra, i d'altres xiques de la mateixa organitzaci\xc3\xb3, que havien embarcat com a polissons en el \xe2\x80\x9cJaume II\xe2\x80\x9d en el port d'Alacant, va acompanyar el dirigent carlista Manuel Fal Conde en el desterrament que Franco li va imposar a Ferreries (Menorca) l'octubre de 1941. Per tal d'evitar manifestacions de protesta i adhesions, Fal va ser traslladat al Govern Civil, i amena\xc3\xa7aren aquest grup de dones de ser tamb\xc3\xa9 confinades si no abandonaven al deportat, per\xc3\xb2, com que elles manifestaren que no els importava, van aconseguir acompanyar-lo fins a un domicili de Ferreries on es van acomiadar._NEWLINE_A l'octubre de 1943, mentre era governador civil de Val\xc3\xa8ncia Ram\xc3\xb3n Laporta Gir\xc3\xb3n, Sara Peris va estar nou dies a la Pres\xc3\xb3 Model de Barcelona, d'on va eixir per a ser confinada a Borriana (Plana Baixa) fins al 25 de febrer de 1944, com consta a l'ofici ministerial: \xc2\xabExcmo. Ministro de la Gobernaci\xc3\xb3n ha sancionado a usted con la pena de confinamiento en el pueblo de Burriana (Castell\xc3\xb3n de la Plana) a donde deber\xc3\xa1 trasladarse en el plazo improrrogable de cuatro d\xc3\xadas [\xe2\x80\xa6] se presentar\xc3\xa1 en el Cuartel de la Guardia Civil, cuyo jefe le designar\xc3\xa1 los d\xc3\xadas en que debe hacer las sucesivas presentaciones, no pudi\xc3\xa9ndose ausentar por ning\xc3\xban motivo\xe2\x80\xa6\xc2\xbb._NEWLINE_El 25 de febrer de 1944, quan ja Alemanya agonitzava, se li va al\xc3\xa7ar la sanci\xc3\xb3 per mitj\xc3\xa0 d'un nou ofici que acabava amb una amena\xc3\xa7a que no va complir: \xc2\xab\xc2\xa0(...) Lo que me complazco en participar a usted esperando que su conducta, en lo sucesivo, sea de completa adhesi\xc3\xb3n al R\xc3\xa9gimen\xc2\xbb. Efectivament, un document fotogr\xc3\xa0fic realitzat a Manises l\xe2\x80\x991 de novembre de 1951, d\xc3\xb3na testimoni de la seua fidelitat pol\xc3\xadtica quan se la veu fent costat al regent carlista Xavier de Borb\xc3\xb3 Parma, un altre expulsat per Franco i expresoner dels nazis en el camp de concentraci\xc3\xb3 de Dachau._NEWLINE_El metge militar Ru\xc3\xadz de Galarreta, amb el pseud\xc3\xb2nim de Manuel de Santa Cruz, en la seua voluminosa obra Apuntes y documentos para la Historia del Tradicionalismo espa\xc3\xb1ol, ha escrit el que sabem sobre aquesta dona, tanmateix no ens diu ni la data de naixement ni el de la seua mort. Nom\xc3\xa9s gr\xc3\xa0cies a la informaci\xc3\xb3 aportada directament per un vell carlista, Jos\xc3\xa9 Romero, que la va con\xc3\xa8ixer personalment, ens ha pogut facilitar un document fotogr\xc3\xa0fic i la informaci\xc3\xb3 que era soltera sense descend\xc3\xa8ncia."